Ashley Barnes

Ashley Luke Barnes (s. 30. lokakuuta 1989 Bath, Englanti) on englantilainen jalkapalloilija, joka edustaa Englannin Valioliigassa pelaavaa Burnleyä. Oikeajalkainen Barnes on pelipaikaltaan hyökkääjä.
Seurajoukkueura.
Barnes aloitti uransa Paulton Roversissa, jota hän edusti vuoteen 2007 asti. Vuonna 2007 hän siirtyi Englannin mestaruussarjassa pelanneeseen Plymouth Argyleen, jossa hän ei pelannut kolmen vuoden aikana kuin 22 peliä, joissa syntyi kaksi osumaa. Suurimman osan Plymouth-ajastaan Barnes vietti lainalla muissa seuroissa. Vuonna 2010 hän oli lainalla ykkösliigan Brighton &amp; Hove Albionissa, jossa hän teki kahdeksassa pelissä neljä maalia. Kesällä 2010 Brighton osti Barnesin itselleen. Huhtikuussa 2011 Barnes iski ratkaisevan maalin Dagenham &amp; Redbridgeä vastaan, joka nosti Brightonin Mestaruussarjaan. Barnes pelasi Brightonin paidassa vuosina 2010–2014 141 peliä, joissa hän onnistui maalinteossa 42 kertaa. 
Tammikuussa 2014 Barnes siirtyi niin ikään Mestaruussarjassa pelanneeseen Burnleyyn, joka onnistui nousemaan kauden 2013–2014 päätteeksi Valioliigaan. Barnesin valioliigadebyytti tapahtui elokuussa 2014 Chelseaa vastaan ja avausmaalinsa Valioliigassa hän puski marraskuussa 2014 Hull Cityn verkkoon. Hän teki ensimmäisellä valioliigakaudellaan viisi maalia. Seuraavan kauden Burnley pelasi mestaruussarjassa mutta nousi keväällä 2016 takaisin Valioliigaan. Tämän jälkeen Barnes teki kausittain Valioliigassa kuusi, yhdeksän ja 12 maalia. Valioliigakauden 2019–2020 hän aloitti tekemällä kolmessa ensimmäisessä ottelussa yhteensä neljä maalia. Viidennen maalin hän teki kauden 11. liigaottelussaan ja kuudennen maalin kauden 12. liigaottelussaan. Hän pelasi kauden 19 liigaottelustaan viimeisen uudenvuodenpäivänä ja meni tammikuussa tyräleikkaukseen. Kaudella 2020–2021 hän pelasi 22 valioliigaottelua ja teki kolme maalia. Seuraavalla kaudella hän teki yhden maalin pelaamissaan 23 valioliigaottelussa. Kaudella 2022–2023 hän pelasi mestaruussarjassa 39 ottelua ja teki seitsemän maalia. 
Barnes siirtyi ilmaissiirrolla Mestaruussarjan Norwich Cityyn kesällä 2023. Kaudella 2023–2024 hän pelasi Mestaruussarjassa 35 ottelua, joissa hän teki kuusi maalia ja antoi viisi maalisyöttöä. Hän pelasi toukokuussa 2024 myös yhden nousukarsintaottelun. Kaudella 2024–2025 Barnes pelasi Norwichissa kahdeksan Mestaruussarjan ottelua, joissa hän ei tehnyt maaleja.
Tammikuussa 2025 Barnes purki sopimuksensa Norwich Cityn kanssa ja palasi loppukauden mittaisella sopimuksella vanhaan seuraansa Burnleyyn. Hän pelasi kevätkaudella 2025 Burnleyssä 13 Mestaruussarjan ottelua ja teki maalin 8. maaliskuuta 2025 ottelussa Luton Townia vastaan, joka jäi hänen ainoaksi maalikseen kaudella 2024–2025. Burnley nousi kauden päätteeksi takaisin Valioliigaan ja kesäkuussa 2025 Barnes allekirjoitti Burnleyn kanssa yksivuotisen jatkosopimuksen.
Maajoukkueura.
Barnes on syntynyt Englannissa englantilaisille vanhemmille mutta on pelannut erikoisluvalla yhden ystävyysottelun Itävallan alle 20-vuotiaiden maajoukkueen paidassa elokuussa 2008. Barnesin isänäiti on kotoisin Itävallan Kärntenistä mutta Barnesilla ei ole Itävallan kansalaisuutta, joten hän ei voi edustaa maata virallisissa kilpailuissa.